*2. napirendi pont*

Tisztelt Képviselő-testület!

Edve Község Önkormányzatának Képviselő-testülete 2015-ben elfogadta a szociális igazgatás és szociális ellátás helyi szabályozásáról szóló 1/2015.(II.20.) önkormányzati rendeletét. Ezen túlmenően az önkormányzat külön rendeletben, nevezetesen az 5/2009.(VI.02.) önkormányzati rendeletben szabályozta a szociális igazgatásról és szociális ellátásokról szóló 1993. évi III. törvényben nem szabályozott helyi támogatásokról szóló rendeletét. Ezen rendeletét 2018. október 9-én hatályon kívül helyezte, illetve rendelkezéseit átemelte az előzőekben említett helyi szociális rendeletbe. Ezen rendeletre tett törvényességi felhívást a Kormányhivatal, nevezetesen kifogásolta, hogy a lakás építéséhez, vásárlásához nyújtandó támogatásokat, a házassági támogatást, és a szülési támogatást jövedelmi viszonytól függetlenül állapította meg, illetve szabályozta. A Kormányhivatal felhívásában hivatkozott az Alkotmánybíróság 3019/2017.(II.17.) határozatára, és a szociális igazgatásról és a szociális ellátásokról szóló 1993. évi III. törvény (Sztv.) 32. § (3) bekezdésére, amely alapján a szociális rászorultságtól függő pénzbeli ellátások esetében a települési önkormányzat képviselő-testülete rendeletben szabályozza a hatáskörébe tartozó pénzbeli ellátások megállapításának, kifizetésének, folyósításának, valamint ellenőrzésének szabályait. Az Sztv. 132. § (4) bekezdés g) pontja hatalmazza fel a képviselő-testületet arra, hogy rendeletben állapítsa meg a települési támogatás keretében nyújtott ellátások jogosultsági feltételeit.

Mindezekre tekintettel javasolom a képviselő-testületnek egy lehetőség szerint magas jövedelmi határ megállapítását a fenti támogatási formák jogosultsági feltételeként, hogy lehetőség szerint a településen lakók minél nagyobb köre vehesse igénybe ezen támogatásokat.

A mindenkori öregségi nyugdíjminimum legkisebb összege tizenötszörösének meghatározása optimális értékhatárnak tűnik a jövedelmi határ megállapításánál.

Kérem a fentiek megvitatását, és a rendelettervezet elfogadását.

Edve, 2019. augusztus 27.

Dr. Gál László

 jegyző